1. Ma prat gaw myit grai nsu shi ai hte myit hpraw san seng ai grau tsaw ra chyai na zawn re ai tsawm dik ai prat re zawn, hpa lam hta mung grai chye mayu ai,hpa hpe mung chyam mayu, galaw mayu mu mayu shaga mayu marawn yu manyi yu sawk sagawn maram chyai mayu ai ten rai nga ai, yawng a tsaw ra myit hpe hkam la hkam sha chye ai ten rai nga ai. Mara hpe grai nmu ai.
2. Ram prat gaw ja dik ai ten wangan nga ai hte maren, myit marai n'gun atsam yawng lawan ladan kahprin kahpran zet tsang kung hpan dik ai ten re, sha ra, yup ra dik ai ten, sha mayu dik ai ten, salum chyinghka n'nan hpaw wa ai ten re majaw myit kajam kalam, le myit waw myit, hpa hpe mung chyam yu na matu myit kasu kabrawng chye dik ai ten nan rai nga ai, hkrit gaw hkrit marit gaw marit nga ai ten re, galoi na ten hta mung lahtan kaw jan pung ding madi tawn ai zawn nga, n'lung bawlung htawng dan na, zai bru sumri rit dan, kala sumpyi dum dan na nga ai ten re majaw, htauli htaula ahshawng ahhpang myit shen ginhka chye na hte, prat ting a na matu, myit tawn gawgap tawn ra na ten re, manu dan dik ai ten re.
3. Dingla dinggai Slang, Slang Jan, prat gaw hka kanu ai ten lai nna htung taw sai ten hkasan hpe mu nna dung maram shalen shalai, htidan gawndanb matsun sharin na prat ladaw kaba rai nga ai zawn, lahpa kalai ya na hkyen lajang ra sai, kasi kaja kamhpa gin ai ni, makam kri dung ai ni, dinghku hte mungdan myu sha yawng a matu lit la ra ai, litla gwi ai ni, madi dawhpum tai ai ni rai nga sai. Mu yu na yu hkrum yu, byin lai yu sai majaw hpaji jaw dap kaba rai nga ai.
Lahta de na prat ladaw masum a matu lawu de na lamang ni hpe sawn shachyaw ginghka ta tut galaw sa wa yang mai kaja na re.
1. Mungkan hta kaba dik ai laknak. Mungkan hpe hkrapngu hkratngoi myi prwi n'pru ai, n'ju ndawng ai lam n'nga ai sha dang kau lu ai gaw tsaw ra myit jet re.
2. Mungkan hta ja dik ai. Mungkan hta ja dik ai gaw Tara rai nga ai, shinggyin masha yawng hkan nan hkan sa ra ai. Si chye ai hkrung chye ai.
3. Mungkan hta rawt jat galu kaba shangun ai. Mungkan hta rawt jat galu kaba dik shangun ai gaw ritkawp tara hte galaw sa wa ai lam re.
4. Mungkan hta manu dan dik ai. Mungkan hta manu dan dik ai gaw ahkying ten re zawn ya du nga ai tengaw manu dan dik htum re.
5. Mungkan hta kaba dik ai arang. Mungkan hta kaba dik ai arang gaw ta lahpun hte na atsam marai rai nga ai.
6. Mungkan hpe kalai shai shangun ai. Mungkan hpe kalai shai lawan dik shangun ai gaw hpaji hparat hte du hkra ladaw re.
7. Mungkan hta masha prat hpe kalai shai lu ai ni. Mungkan a shinggyin prat hpe kalai shai shangun dik ai ni gaw Tara hkaw sara ni hte mung masa la ni re.
8. Mungkan hta jumtek ra ai ni. Mungkan masha ni akyu rawng ai hku prat sa na matu, masha langai ngai
Hpe jum tek tawn u, prat langai hpe jum tek tawn u, lamu ga langai ngai, hpe jum tek chye ai shaloi simsa rawt jat galu kaba ai shinggyin ahkaw ahkang hte hpring ai masha langai tai na re.
Lahta na lam ni hpe maram yu nna lawu de na mahkyen hpe myit shajin u.
I. Tsaw ra myit . Ttsaw ra myit ngu ai gaw dingla dinggai si ten du hkam la mai zawn jaw ya mai nga ai.
II. Hpaji Hparat. Hpaji hparat mung si ten du sharin la mai ai hte sharin ya mai nga ai.
III. Magam bungli . Magam bungli gaw si ten du galaw ra ai shinggyin masha ni a lit kaba nan rai nga ai.
Rawt jat galu kaba lawan dik nga ai ten ngai tsaw ra dik ai chyurum ai myu sha ramma ni e nang lu da ai, hpu dik ai ahkying aten hta na ja gumhpraw, nang chye ai hpaji hparat, magma bungli yawng hpe hpa hta jai lang nga ai kun?
Dum hprang ai myit, chye chyang ai myit hpe shani shagu shachyut nga ai anhte shinggyin masha ni lai mu nmai ai ten hkying hpe shachyut nga ga ai gaw yawng chye nga ga ai, myi hprak zawn, n'bung wan hkut zawn, manam prat zawn hkoi mat lawan ai anhte shinggyin masha ni a prat hpe lachyum nga nga galaw sa, myit yu nga ai kun? Shani tut galaw lai wa sai bungli ni hpe shana yup ra shang ten kaja lam n'kaja ai lam kade galaw lai sai kun? Na mahkret pa nang nan shani shagu jaw wa yu u shaloi nang akyu rawng ai hte rawt jat galu kaba wa na re.
Na myit masa madang tsaw wa na matu, na arawn alai tsawm wa na matu, hpraw ai chyang ai, galu kadun, pa ai htat ai, tsaw ai nyem ai, gang ai dik ai, n'sin n'htoi, sinna sinhpraw dingdung dingda shang hpang na grup yi yawng hpe shen ginhka shaman yu u, bai shani shani shagu nang sha ai lu sha hpe matsing mat wa yu nna lani, bat mi, shata mi laning mi kalang jahpan hpe bai dinglik yu u shaloi na myit masha tsaw wa ai hte akyu arawng ai wa tai wa na ra ai.
Tsaw ra ai wa ngan kaba wa e grai nkung shi ai na kanau ni hpe lapai lata hte jum tek dun la u, na hkra lata hpe nkung nkang lagaw lata lagyaw mat wa sai na hpu shawng hpuba kaji kawoi ni hpe pawn sharawt la nna labau lit myu sha lit hte kaji kawoi ni sali wunli hpe lahpa kalai la ra sai hpe dum u.
{Wa sali wunli ni}
1. Wa sutlu ngamai ai lusu ai masha re majaw nang hpe sali wunli jaw na, rai yang nang n'kaja yang masha hpe duhka jaw ai, masha sat ai wa madu hkum jahten ai wa sha tai na re hte mungkan ga hpe lit shali ai,masha lapran hta pa shalaw myu a myiman shaka ya ai masha hpe jamjau jaw ai wa sha tai na re.
2. Hpaji hparat wa nchye ai majaw duhka hkrum wa sai. Nang sha gaw hpaji chye u ga ngu mashi marung nshang she gayaw nsin nhtoi salu salat puba jamjau ai hpe arang shatai nna nang hpe janmau law law gup la lu u ga ngu shakut ya nang hpaji chye sai tim nang nkaja yang masha hpe duhka jamjau jaw, masha sat ai wa, tinang hkum tinang masu ai masha jahten ai wa sha tai na re.
3. Kaja ai sali wunli. Naw kaji ai ten kaw na Nu Wa hpu shawng hpuba ni sharin shaga ai hpe madat mara u, kaja ai lam hta shakut shaja hkaja hkan sa shaman u, Karai mungga hta sak hkrung chye hkra shakut u, lapai lahkra hkum yit,shaloi nang sali wunli kaja hkam la ai hte myu a matu labau hta manu dawdan nlu ai awng dang lam shabyin ya lu na re.
Hkum hkrang hkrung nga nna mying si ai ni ntai hkra, myit malai ai hpe sharai chye ra ai, myit malai bai nlu jat hkra myit shut ai ngu ai gaw hten run na npawt hte n'ji nmu garen gari hkam na ngwi pyaw ai hte
tsan gan ra na, yawn hkyen myi prwi pru na a shawng ningmu npawt re zawn rawt jat na myit makru a dingbai dingna re, yubak gun na a hkrun lam majin re zawn hkrat sum na kumla nan re. Ndan pala langai mi hpe gap dat yang ahkying aten shara ra kaw du jang hkrat mat chyalu re.
N'bung laru kade ja ja ten ladaw langai mi du jang zim mat chyalu re. N'gun naw ja nga ai ten, pu tsawm nga ai ten, lusu ngamai ai ten, chye chyang dum ai ten nang malap mali rai nga ai ten na a hpu dik ai ten
ni hte na a salum a kajawng sha hkring mat yang nang kara de sa na? Hpa di na? Si mat yang manu dan na kun? N'htoi naw nga nga yang n'gun naw ja nga yang, naw hkrung nga yang, ten naw lu nga yang na a hpu dik ai ten hpe myu a matu jai lang u, tinang myu sha ni madai nga ai n sen hpe madat nna myu hte mungdan a matu akyu rawng ai wa tai ra sai, ningsin grai ndu shi yang lawan shakut u. Shinggu krin byin nga ai, shimlum lam grai nlu shi ai na daidaw buga hte na a NUWA makyin jinghku ni madai nga ai n'sen kaba shazim kau lu na matu nang hpe myit mada let la nga ai zawn na lawu lahta myu sha ni yawng nang hpe la nga ga ai yaw.
Padang hkrun lam masing kaba hta nang nlawm kau lu yang nmai ai zawn Na a lu lawm lam Na a chye chyang ai atsam yawng hte awng padang woi dep la na re ngu padang dawng hkawn sharawt na nang hpe la nga ga ai. Pu tsawm ai zawn run hkrat chye ai, shangai wa ai zawn si chye ai, lu la yak dik ai ram prat hpe manu shadan ga. Pyaw hpa len hpa hpe koi kau, myit malai myit hpe sharai let yawn hkyen myi prwi gatsut kau nna, shabai myit hpe shading sharai let ten naw lu yang shawng de rau sha rawt sa wa ga.
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn